Document ID: 32008R1166

EUROPOS PARLAMENTO IR TARYBOS REGLAMENTAS (EB) Nr. 1166/2008
2008 m. lapkričio 19 d.
dėl ūkių struktūros tyrimų bei žemės ūkio gamybos metodų tyrimo, panaikinantis Tarybos reglamentą (EEB) Nr. 571/88
(Tekstas svarbus EEE)
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Europos bendrijos steigimo sutartį, ypač į jos 285 straipsnio 1 dalį,
atsižvelgdami į Komisijos pasiūlymą,
laikydamiesi Sutarties 251 straipsnyje nustatytos tvarkos (1),
kadangi:
(1)
1988 m. vasario 29 d. Tarybos reglamente (EEB) Nr. 571/88 dėl Bendrijos žemės ūkio valdų struktūros tyrimų organizavimo (2) numatyta Bendrijos tyrimų programa siekiant teikti žemės ūkio valdų struktūros statistinius duomenis iki 2007 m.
(2)
Siekiant analizuoti tendencijas Bendrijos lygiu, reikėtų tęsti nuo 1966-1967 m. Bendrijoje vykdomą žemės ūkio valdų struktūros tyrimų programą. Siekiant aiškumo Reglamentą (EEB) Nr. 571/88 reikėtų pakeisti šiuo reglamentu.
(3)
Siekiant atnaujinti pagrindinius žemės ūkio valdų registrus ir kitą informaciją, kuri reikalinga imčių tyrimų sluoksniavimui, būtina bent kas dešimt metų Bendrijoje atlikti žemės ūkio valdų surašymą. Paskutinis surašymas prieš priimant šį reglamentą buvo atliktas 1999-2000 m.
(4)
Reikia rinkti duomenis apie tai, kaip įgyvendinamos su kaimo plėtra susijusios priemonės, apibrėžtos 2005 m. rugsėjo 20 d. Tarybos reglamente (EB) Nr. 1698/2005 dėl Europos žemės ūkio fondo kaimo plėtrai (EŽŪFKP) paramos kaimo plėtrai (3).
(5)
Savo 2006 m. gruodžio 19 d. išvadose dėl agrarinės aplinkosaugos rodiklių Taryba pripažino, jog reikia palyginamų žemės ūkio veiklos duomenų atitinkamu geografiniu lygiu ir apimančių visą Bendriją. Taryba paprašė Komisijos imtis veiksmų, kurie nurodyti 2006 m. rugsėjo 15 d. Komisijos komunikate (4) ir kurie apima statistinių duomenų, visų pirma susijusių su ūkių valdymo praktika ir ūkyje naudojamais produktais, pateikimą.
(6)
Trūksta statistinės informacijos apie skirtingus žemės ūkio gamybos metodus atskirų valdų lygiu. Todėl reikia patobulinti informacijos apie žemės ūkio gamybos metodus rinkimą, susijusį su žemės ūkio valdų struktūros informacija, kad būtų galima teikti papildomus statistinius duomenis agrarinės aplinkosaugos politikai formuoti ir gerinti agrarinės aplinkosaugos rodiklių kokybę.
(7)
Visų valstybių narių palyginami statistiniai duomenys apie žemės ūkio valdų struktūrą yra svarbūs nustatant, kaip bus plėtojama Bendrijos žemės ūkio politika. Todėl tyrimų rodikliai kiek įmanoma turėtų būti grindžiami standartiniais klasifikatoriais ir bendromis sąvokų apibrėžtimis.
(8)
Ūkių struktūros tyrimo vykdymas 2010 m. ir kas dešimt metų atliekamas gyventojų surašymas 2011 m. būtų sunki našta valstybių narių statistikos duomenų šaltiniams, jei šių dviejų pagrindinių tyrimų duomenų rinkimo vietoje periodai sutaptų. Todėl turėtų būti numatyta leidžianti nukrypti nuostata, kad ūkių struktūros tyrimą valstybės narės galėtų atlikti 2009 m.
(9)
1997 m. vasario 17 d. Tarybos reglamente (EB) Nr. 322/97 dėl Bendrijos statistikos (5) nustatomas orientacinis šio reglamento nuostatų pagrindas, visų pirma nešališkumo, patikimumo, tinkamumo, ekonomiškumo, statistinių duomenų konfidencialumo ir skaidrumo standartų laikymosi pagrindas. 1990 m. birželio 11 d. Tarybos reglamente (Euratomas, EEB) Nr. 1588/90 dėl konfidencialių statistinių duomenų perdavimo Europos Bendrijų statistikos tarnybai (6) nustatomas orientacinis konfidencialių statistinių duomenų, pateikiamų pagal šį reglamentą, perdavimo ir apsaugos pagrindas siekiant užtikrinti, kad rengiami ir platinami Bendrijos statistiniai duomenys nebūtų neteisėtai atskleidžiami ir naudojami ne statistikos reikmėms.
(10)
Žemės ūkio valdos vietos nuorodos, kuriomis naudojasi Komisija, turėtų būti naudojamos tik statistinei analizei, o ne imties ėmimo ir tyrimų atlikimo tikslais. Būtina duomenų konfidencialumo apsauga turėtų būti užtikrinama, be kitų priemonių, apribojant vietos parametrų tikslumą ir prieš skelbiant statistinius duomenis atitinkamai juos apibendrinant.
(11)
Tarybos reglamentu (EEB) Nr. 3037/90 (7) nustatytas statistinis Bendrijos ekonominės veiklos rūšių klasifikatorius.
(12)
Pagal 2003 m. gegužės 26 d. Europos Parlamento ir Tarybos reglamentą (EB) Nr. 1059/2003 dėl bendro teritorinių statistinių vienetų klasifikatoriaus (NUTS) nustatymo (8) teritoriniai vienetai turėtų būti apibrėžiami pagal NUTS klasifikatorių.
(13)
Siekiant kiek įmanoma sumažinti respondentams ir valstybėms narėms tenkančią duomenų rinkimo naštą turėtų būti numatyta galimybė naudoti imčių tyrimus ir administracinius šaltinius.
(14)
Keletą metų šiems tyrimams atlikti reikės nemažo tiek valstybių narių, tiek Komisijos finansavimo; didelė šio finansavimo dalis bus panaudota Bendrijos poreikiams tenkinti.
(15)
Pripažįstama, kad reikalavimai, susiję su palydoviniu žemės ūkio valdų atpažinimu ir identifikavimu, daugelyje valstybių narių kelia didelių metodinių ir techninių sunkumų.
(16)
Todėl reikėtų numatyti Bendrijos subsidijas šiai tyrimų programai iš Europos žemės ūkio garantijų fondo pagal 2005 m. birželio 21 d. Tarybos reglamentą (EB) Nr. 1290/2005 dėl bendrosios žemės ūkio politikos finansavimo (9).
(17)
Šiuo reglamentu nustatomas viso programos laikotarpio finansinis paketas, kuris yra pagrindinis atskaitos taškas biudžeto valdymo institucijai kasmet sudarant biudžetą, kaip apibrėžta 2006 m. gegužės 17 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės ir patikimo finansų valdymo (10) 37 punkte.
(18)
Kadangi šio reglamento tikslo, t. y. sistemingai rengti Bendrijos žemės ūkio valdų struktūros ir žemės ūkio gamybos metodų statistinius duomenis, valstybės narės negali deramai pasiekti ir kadangi dėl šio reglamento masto ir poveikio to tikslo būtų geriau siekti Bendrijos lygiu, laikydamasi Sutarties 5 straipsnyje nustatyto subsidiarumo principo Bendrija gali patvirtinti priemones. Pagal tame straipsnyje nustatytą proporcingumo principą šiuo reglamentu neviršijama to, kas būtina nurodytam tikslui pasiekti.
(19)
Šiam reglamentui įgyvendinti būtinas priemones reikėtų patvirtinti pagal 1999 m. birželio 28 d. Tarybos sprendimą 1999/468/EB, nustatantį Komisijos naudojimosi jai suteiktais įgyvendinimo įgaliojimais tvarką (11).
(20)
Visų pirma Komisijai turėtų būti suteikti įgaliojimai nustatyti gyvulių vienetų koeficientus, apibrėžti rodiklius ir pritaikyti šio reglamento priedus. Kadangi tos priemonės yra bendro pobūdžio ir skirtos iš dalies pakeisti neesmines šio reglamento nuostatas, jį papildant naujomis neesminėmis nuostatomis, jos turi būti tvirtinamos pagal Sprendimo 1999/468/EB 5a straipsnyje nustatytą reguliavimo procedūrą su tikrinimu.
(21)
Buvo konsultuotasi su Žemės ūkio statistikos nuolatiniu komitetu, įsteigtu Tarybos sprendimu 72/279/EEB (12),
PRIĖMĖ ŠĮ REGLAMENTĄ:
I SKYRIUS
BENDROSIOS NUOSTATOS
1 straipsnis
Dalykas
Šiuo reglamentu nustatoma palyginamų Bendrijos žemės ūkio valdų struktūros statistinių duomenų rengimo ir žemės ūkio gamybos metodų tyrimo sistema.
2 straipsnis
Apibrėžtys
Šiame reglamente taikomos šios apibrėžtys:
a)
„žemės ūkio valda“ arba „valda“ - techniškai ir ekonomiškai nepriklausomas, atskirai valdomas vienetas, kuris kaip pirmine arba kaip antrine veikla užsiima I priede išvardytų rūšių žemės ūkio veikla Europos Sąjungos ekonominėje teritorijoje;
b)
gyvulių vienetas - standartinis matavimo vienetas, leidžiantis apibendrinti įvairių rūšių gyvulius, kad būtų galima juos palyginti. Gyvulių vienetai apibrėžiami remiantis atskirų rūšių gyvulių, kurių koeficientai patvirtinami laikantis 15 straipsnio 2 dalyje nurodytos reguliavimo procedūros su tikrinimu, šėrimo reikalavimais;
c)
imčių tyrimai - sluoksnine atsitiktine imtimi grindžiami statistiniai tyrimai, kurie skirti užtikrinti, kad būtų teikiami tipiniai statistiniai žemės ūkio valdų regioninio ir nacionalinio lygmens duomenys. Siekiant užtikrinti, kad būtų deramai reprezentuojamos įvairių dydžių ir tipų žemės ūkio valdos, imčių sluoksniavimas apima žemės ūkio valdos dydį ir tipą;
d)
regionas - tai NUTS 2 lygio teritorinis vienetas, apibrėžtas Reglamente (EB) Nr. 1059/2003;
e)
valdos vieta - platumos ir ilgumos koordinatės su 5 minučių paklaida, kad nebūtų nustatyta tiksli atskira valda. Jei pagal vienas platumos ir ilgumos koordinates yra tik viena žemės ūkio valda, tada ši valda priskiriama prie kaimynystėje esančios vietos, kurioje yra bent viena kita žemės ūkio valda.
3 straipsnis
Aprėptis
1. Šiame reglamente nurodyti tyrimai apima:
a)
žemės ūkio valdas, kurių žemės ūkio naudmenos, naudojamos ūkininkavimui, užima vieną ar daugiau kaip vieną hektarą;
b)
žemės ūkio valdas, kurių žemės ūkio naudmenos, naudojamos ūkininkavimui, užima mažiau kaip vieną hektarą, jei šios valdos tam tikrą savo produkcijos dalį parduoda arba jei jų produkcijos vienetas viršija tam tikras fizines ribas.
2. Tačiau valstybės narės, naudojančios tyrimo ribą, didesnę kaip vienas hektaras, nustato šią ribą tokio lygio, kad būtų neįtraukiamos tik mažiausios žemės ūkio valdos, kartu sudarančios ne daugiau kaip 2 % visų naudojamų žemės ūkio naudmenų, neįtraukiant bendros žemės, arba ne daugiau kaip 2 % bendro ūkių gyvulių vienetų skaičiaus.
3. Bet kuriuo atveju tiriamos visos žemės ūkio valdos, kurios pasiekė vieną iš II priede nustatytų fizinių ribų.
4 straipsnis
Duomenų šaltiniai
1. Valstybės narės naudoja integruotos administravimo ir kontrolės sistemos, numatytos Reglamente (EB) Nr. 1782/2003 (13), galvijų identifikavimo ir registravimo sistemos, numatytos Reglamente (EB) Nr. 1760/2000 (14) bei ekologinės žemdirbystės registrų, įsteigtų remiantis Reglamentu (EB) Nr. 834/2007 (15), informaciją, jeigu ši informacija yra ne prastesnės kokybės, palyginti su statistinių tyrimų metu gauta informacija. Valstybės narės taip pat gali naudoti administracinius šaltinius, susijusius su genetiškai modifikuotų kultūrų auginimu, ir III priede nurodytas specialias kaimo plėtros priemones.
2. Jei valstybė narė nusprendžia naudotis kitu administraciniu šaltiniu, nei nurodyta 1 dalyje, ši valstybė narė praneša apie tai Komisijai iš anksto ir pateikia išsamią informaciją, susijusią su metodu, kuris bus naudojamas, ir informaciją apie iš šio administracinio šaltinio gautų duomenų kokybę.
5 straipsnis
Tikslumo reikalavimai
1. Atlikdamos imčių tyrimus valstybės narės užtikrina, kad svertiniai tyrimo rezultatai būtų statistiškai reprezentatyvūs žemės ūkio valdų kiekviename regione atžvilgiu ir būtų skirti laikytis IV priede išdėstytų tikslumo reikalavimų.
2. Deramai pagrįstais atvejais Komisija leidžia valstybėms narėms išimties tvarka nesilaikyti 1 dalyje nurodytų tikslumo reikalavimų konkretiems regionams.
II SKYRIUS
ŽEMĖS ŪKIO VALDŲ STRUKTŪROS STATISTINIAI DUOMENYS
6 straipsnis
Ūkių struktūros tyrimai
1. 2010 m., 2013 m. ir 2016 m. valstybės narės atlieka žemės ūkio valdų struktūros tyrimus (toliau - ūkių struktūros tyrimai).
2. 2010 m. ūkių struktūros tyrimas atliekamas surašymo būdu. Tačiau imčių tyrimai gali būti naudojami su kita pelninga darbo jėgos veikla susijusiems rodikliams, išvardytiems III priedo V ii skirsnyje.
3. 2013 m. ir 2016 m. ūkių struktūros tyrimai gali būti atliekami kaip imčių tyrimai.
7 straipsnis
Tyrimų rodikliai
1. Valstybės narės pateikia informaciją apie III priede išvardytus rodiklius.
2. Komisija, laikydamasi 15 straipsnio 2 dalyje nurodytos reguliavimo procedūros su tikrinimu, gali iš dalies pakeisti III priede pateiktą rodiklių sąrašą 2013 m. ir 2016 m. ūkių struktūros tyrimams.
3. Jei valstybė narė nusprendžia, kad rodiklis yra mažai paplitęs arba visai nepaplitęs, renkant duomenis šio rodiklio galima nepaisyti. Minėtoji valstybė narė praneša Komisijai per kalendorinius metus, einančius prieš tyrimo metus, apie rodiklius, kurių nepaisoma renkant duomenis.
4. Rodiklių apibrėžtys tvirtinamos pagal 15 straipsnio 2 dalyje nurodytą reguliavimo procedūrą su tikrinimu.
8 straipsnis
Ataskaitiniai laikotarpiai
Toliau pateikiami ūkių struktūros tyrimų 2010 m., 2013 m. ir 2016 m. ataskaitiniai laikotarpiai:
a)
III priede nurodytiems žemės rodikliams - 12 mėnesių laikotarpis, kuris baigiasi ataskaitinę dieną tyrimo metų kovo 1 d. - spalio 31 d.;
b)
III priede nurodytiems gyvulių rodikliams - ataskaitinė diena tyrimo metų kovo 1 d. - gruodžio 31 d.;
c)
III priede nurodytiems darbo jėgos rodikliams - 12 mėnesių laikotarpis, kuris baigiasi ataskaitinę dieną tyrimo metų kovo 1 d. - spalio 31 d.;
d)
III priede nurodytoms kaimo plėtros priemonėms - trejų metų laikotarpis, kuris baigiasi tyrimo metų gruodžio 31 d.
9 straipsnis
Perdavimas
1. Valstybės narės perduoda Komisijai patvirtintus 2010 m. ūkių struktūros tyrimo duomenis iki 2012 m. kovo 31 d.
2. Patvirtintus 2013 m. ir 2016 m. ūkių struktūros tyrimų duomenis valstybės narės perduoda Komisijai per 12 mėnesių nuo tyrimo metų pabaigos.
3. Su III priede nurodytomis kaimo plėtros priemonėmis susijusius duomenis, kurie grindžiami administraciniais dokumentais, galima perduoti Komisijai atskirai per 18 mėnesių nuo tyrimo metų pabaigos.
4. Ūkių struktūros tyrimo duomenys perduodami Komisijai elektronine forma ir atskirų žemės ūkio valdų lygiu.
5. Komisija nustato tyrimo duomenų perdavimo formatą.
6. Ūkių struktūros tyrimo duomenų Komisija nenaudoja imties ėmimo ar tyrimų atlikimo tikslais.
10 straipsnis
Imčių sistema
Siekiant atnaujinti 2013 m. ir 2016 m. ūkių struktūros tyrimų imčių sistemą, valstybės narės atsakingoms už ūkių struktūros tyrimus nacionalinėms valdžios institucijoms sudaro sąlygas gauti informaciją apie žemės ūkio valdas, kuri yra jų šalies teritorijoje sudarytose administracinėse bylose.
III SKYRIUS
ŽEMĖS ŪKIO GAMYBOS METODŲ STATISTINIAI DUOMENYS
11 straipsnis
Žemės ūkio gamybos metodų tyrimas
1. Valstybės narės atlieka žemės ūkio valdose naudojamų žemės ūkio gamybos metodų tyrimą. Šis tyrimas gali būti atliekamas kaip imčių tyrimas.
2. Deramai pagrįstais atvejais Komisija gali leisti valstybei narei atlikti imčių tyrimą naudojant atskirus imčių pogrupius.
3. Valstybės narės pateikia informaciją apie V priede išvardytus žemės ūkio gamybos metodų rodiklius.
4. Kiekvienos tiriamos valdos atveju valstybės narės taip pat pateikia valdoje drėkinimui sunaudoto vandens kiekio (kubiniais metrais) įvertį. Šis įvertis gali būti atliekamas pasitelkiant modelį.
5. Kad būtų sukurtas 4 dalyje nurodytas modelis, Komisija teikia valstybėms narėms metodinę ir kitokią paramą. Be to, Komisija, siekdama gauti palyginamus rezultatus, skatina būtiną valstybių narių bendradarbiavimą ir keitimąsi patirtimi.
6. Jei valstybė narė nusprendžia, kad rodiklis yra mažai paplitęs arba visai nepaplitęs, renkant duomenis šio rodiklio galima nepaisyti. Ta valstybė narė per kalendorinius metus, einančius prieš tyrimo metus, praneša Komisijai apie rodiklius, kurių nepaisoma renkant duomenis.
7. Rodiklių apibrėžtys tvirtinamos pagal 15 straipsnio 2 dalyje nurodytą reguliavimo procedūrą su tikrinimu.
8. Ataskaitinis laikotarpis yra toks pats, kaip ir 2010 m. ūkių struktūros tyrimo rodiklių ataskaitiniai laikotarpiai.
9. Šio tyrimo rezultatai yra susiję su 2010 m. ūkių struktūros tyrimo duomenimis atskirų žemės ūkio valdų lygiu. Sujungtas patvirtintų duomenų rinkinys perduodamas Komisijai elektronine forma ne vėliau kaip 2012 m. gruodžio 31 d.
10. Komisija nustato tyrimo duomenų perdavimo formatą.
11. Duomenų apie žemės ūkio gamybos metodus Komisija nenaudoja imties ėmimo ar tyrimų atlikimo tikslais.
IV SKYRIUS
ATASKAITOS, FINANSAVIMAS IR ĮGYVENDINIMO PRIEMONĖS
12 straipsnis
Ataskaitos
1. Valstybės narės teikia nacionalines metodologines ataskaitas tyrimų, nurodytų šiame reglamente, tikslais, kuriose apibūdinama:
a)
organizavimas ir taikyta metodika;
b)
šiame reglamente nurodytų imčių tyrimų tikslumo lygmenys, kuriuos pavyko pasiekti;
c)
informacija apie visų naudotų administracinių duomenų šaltinių kokybę; ir
d)
taikyti įtraukimo ir neįtraukimo kriterijai siekiant tenkinti 3 straipsnyje nurodytus aprėpties reikalavimus.
2. Nacionalinės metodologinės ataskaitos Komisijai teikiamos su patvirtintais tyrimų rezultatais, laikantis terminų, nurodytų 9 straipsnio 1 ir 2 dalyse.
3. Be nacionalinių metodologinių ataskaitų, kurias reikalaujama pateikti kiekvieno tyrimo pabaigoje, valstybės narės Komisijai teikia papildomą informaciją apie tyrimo organizavimą ir metodologiją, kurios gali būti reikalaujama.
13 straipsnis
Bendrijos parama
1. Valstybės narės gauna iš Bendrijos finansinę paramą, skirtą atlyginti daugiausia 75 % šiame reglamente apibrėžtų tyrimų išlaidų, neviršijant 3 ir 4 dalyse apibrėžtų didžiausių sumų.
2. Įsigaliojus šiam reglamentui, Komisija prašymą pateikusioms valstybėms narėms teikia būtiną techninę pagalbą ir konsultacijas dėl palydovinio žemės ūkio valdų atpažinimo.
3. Bendroms 2010 m. ūkių struktūros tyrimo ir žemės ūkio gamybos metodų tyrimo išlaidoms atlyginti Bendrijos parama ribojama atsižvelgiant į toliau išvardytas didžiausias sumas:
-
po 50 000 EUR Liuksemburgui ir Maltai,
-
po 1 000 000 EUR Austrijai, Airijai ir Lietuvai,
-
po 2 000 000 EUR Bulgarijai, Vokietijai, Vengrijai, Portugalijai ir Jungtinei Karalystei,
-
po 3 000 000 EUR Graikijai, Ispanijai ir Prancūzijai,
-
po 4 000 000 EUR Italijai, Lenkijai ir Rumunijai, ir
-
po 300 000 EUR visoms likusioms valstybėms narėms.
4. 2013 m. ir 2016 m. ūkių struktūros tyrimams 3 dalyje nurodytos didžiausios sumos yra 50 % mažesnės.
5. Bendrijos finansinė parama finansuojama Europos žemės ūkio garantijų fondo lėšomis pagal Reglamento (EB) Nr. 1290/2005 3 straipsnio 2 dalies e punktą.
14 straipsnis
Finansinė programa
1. Finansinis šios programos įgyvendinimo paketas, įskaitant asignavimus, būtinus Komisijos naudojamų duomenų bazių sistemų valdymui, priežiūrai ir plėtojimui, kad būtų galima apdoroti valstybių narių pagal šio reglamento nuostatas teikiamus duomenis - 58 850 000 EUR 2008-2013 m. laikotarpiu.
2. Sumą 2014-2018 m. laikotarpiui nustato biudžeto valdymo ir teisės aktų leidybos institucija, atsižvelgdama į Komisijos pasiūlymą ir remdamasi nauja 2014 m. prasidedančio laikotarpio finansine programa.
3. Metinius asignavimus tvirtina biudžeto valdymo institucija, neviršydama finansinės programos ribų.
15 straipsnis
Komitetas
1. Komisijai padeda Sprendimu 72/279/EEB įsteigtas Žemės ūkio statistikos nuolatinis komitetas.
2. Jei yra nuoroda į šią dalį, taikomi Sprendimo 1999/468/EB 5a straipsnio 1-4 dalys ir 7 straipsnis, atsižvelgiant į jo 8 straipsnį.
16 straipsnis
Leidžiančios nukrypti nuostatos
1. Nukrypstant nuo 6 straipsnio 1 ir 2 dalių, 8 straipsnio, 9 straipsnio 1 dalies, 11 straipsnio 8 ir 9 dalių, 13 straipsnio 3 dalies, III priedo ir IV priedo, nuorodos į 2010 m. Graikijai, Ispanijai ir Portugalijai pakeičiamos į 2009 m.
2. Nukrypstant nuo 9 straipsnio 1 dalies, nuoroda į 2012 m. kovo 31 d. pakeičiama į:
a)
2011 m. kovo 31 d. Graikijai ir Portugalijai;
b)
2011 m. birželio 30 d. Ispanijai;
c)
2012 m. birželio 30 d. Italijai ir Rumunijai.
3. Nukrypstant nuo 11 straipsnio 9 dalies, nuoroda į 2012 m. gruodžio 31 d. Graikijai, Ispanijai ir Portugalijai pakeičiama į 2011 m. gruodžio 31 d.
17 straipsnis
Panaikinimas
1. Reglamentas (EEB) Nr. 571/88 panaikinamas.
2. Nuorodos į panaikintą reglamentą laikomos nuorodomis į šį reglamentą.
18 straipsnis
Įsigaliojimas
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Jis taikomas nuo 2009 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Strasbūre 2008 m. lapkričio 19 d.

Labels: 12
9
6